Drie verdagtes gesoek ná moord in Pta-huisArgieffoto: SAPD/Facebook Die polisie het ŉ soektog van stapel gestuur na drie verdagtes wat Woensdag op ŉ huis in die ooste van Pretoria toegeslaan en vyf inwoners met skerp voorwerpe aangeval het. Twee middeljarige vroue is tydens die voorval doodgesteek. ŉ 59-jarige man, vermoedelik die huiseienaar, is kritiek gewond en twee jonger vroue is onderskeidelik ernstig en matig beseer. Die man is vermoedelik ŉ senior beampte in die departement van toerisme. Die vermoede bestaan dat sy vrou en dié se suster in die aanval dood is. Maroela Media het vroeër berig die polisie en beamptes van veiligheidsmaatskappye is omstreeks 00:30 na die toneel in Miasstraat in Garsfontein ontbied waar vyf mense tydens ŉ vermeende huisroof aangeval, vasgebind, aangerand en met skerp voorwerpe gesteek is. Bure het glo gille gehoor en hulp ontbied. Drie verdagtes het vroeër die aand op die slagoffers toegeslaan en onder meer op bankkaarte aangedring om geld te onttrek. Volgens die veiligheidsmaatskappy ADT is ŉ noodoproep om 00:30 van ŉ naburige inwoner ontvang. Veiligheidsbeamptes van Accon Solutions was ook op die toneel. “Twee reaksiebeamptes is na die toneel ontbied. By hul aankoms is vasgestel dat die hoofhek oop was. ŉ Voetgangerhek en die houtvoordeur van die huis het ook oopgestaan met tekens van gedwonge toegang,” het ŉ woordvoerder van die maatskappy aan Maroela Media gesê. Die ADT-beamptes het in die huis ingegaan en op die slagoffers afgekom. Die twee vroue is deur paramedici van Netcare 911 dood verklaar. Netcare 911 het die man en twee jonger vroue na ŉ nabygeleë hospitaal geneem. Kapt. Ilze Jones, woordvoerder van die Garsfontein-polisie, het aan Maroela Media bevestig die drie verdagtes het met twee televisiestelle en die slagoffers se voertuig op die vlug geslaan. “Die voertuig is reeds met die hulp van ŉ opsporingsmaatskappy in Yeoville in Johannesburg opgespoor.” Jones het gesê die polisie kan nog nie bevestig of die slagoffers almal familie is nie. Die polisie was teen middagete nog op die toneel en kon weens die slagoffers se beserings en trauma nog nie hul verklarings afneem nie. Die Garsfontein-polisie ondersoek in dié stadium sake van moord en huisroof. Niemand is nog in verband met die voorval in hegtenis geneem nie. ADT werk saam met die polisie en verskaf soveel inligting moontlik. Die oorledenes se name kan nog nie bekend gemaak word totdat hul naasbestaandes van hul dood in kennis gestel is nie. ADT het die voorval as ŉ gruwelmisdaad bestempel en meegevoel teenoor die slagoffers se familie betuig.